Hier is oor die jare allerhande fassinerende uitrustings ontwerp en gemaak: droomtrourokke vir die mooiste bruide, wasige sagte rokke vir romantiese aande, uitsette vir eksotiese reise in ver lande, matriekafskeidrokke wat die verbeelding aangryp en treffende skeppings vir ’n verskeidenheid geleenthede.
Ons gaan in hierdie ruimte na van die mooiste hiervan kyk. Dit bly ’n interessante storie hoe die vrou, die idee en die materiaal, uiteindelik eindig in ’n uitrusting waarin sy tevrede voel en wat die geleentheid komplimenteer. ’n Skeppende pad wat so bevredigend is.
Deesdae is die Studio ’n verkleurmannetjie wat gestalte gee aan uitrustings en stories en prentjies. Dit huisves ’n boekery, ’n ryk skatkis vol ougoed maar ook die nuutste bydraes. Ons poësie en letterkunde en musiek is grensloos… ons werk en skep terwyl die harp, barok of Mozart sorg vir inspirasie.
Hierdie is gemaklike reissakke gemaak uit growwe tapisserie of dik brokaat of gordynstof. Geskik vir ’n babasak, vir jong kinders en vir ’n verskeidenheid geleenthede. ’n Wenner wat vir jare lank hou.
Reissakke en piekniekkomberse kan bestel word en pryse is op aanvraag beskikbaar. Dit kan ’n tyd neem om die bestelling af te handel, afhangende van omstandighede.